สังคมข่าวหุ้นเกียรติก้อง ว่องไวยากร
********ปรับฐานลงต่อ
22 ก.พ. 2560

*ปรับฐานลงต่อ
*ตลาดหุ้นไทยไร้ปัจจัยใหม่หนุนวานนี้ดัชนีปรับฐานยังไม่สุด ประกอบกับตัวเลขจีดีพีของปีก่อนที่ยังไม่เข้าตาทำให้นักลงทุนชะลอลงทุนไว้ก่อนพร้อมทั้งรอดูรายงานผลการประชุมของธนาคารกลางสหรัฐฯ หรือ เฟด  วันที่ 23 ก.พ.นี้  ที่คาดว่านางเยลเลนประธานเฟดจะส่งสัญญาณขึ้นดอกเบี้ยในการประชุมเดือนหน้า  ด้านต่างชาติสถาบันขายสุทธิวานนี้ แนวรับ 1,560 จุด
*หุ้นสายการบินร่วงหนัก ทั้ง AOT  THAI BA  หลังมีข่าว ICAO เตรียมสุ่มตรวจความปลอดภัยสนามบินของไทยรวมทั้งกรณีที่นิตินัย ศิริสมรรถการ กรรมการผู้อำนวยการใหญ่หารือกับกรมธนารักษ์ แต่ยังไม่มีข้อสรุปเกี่ยวกับค่าเช่าสนามบินสุวรรณภูมิ  ทำให้ตลาดฯลดความเสี่ยงลงก่อน ผู้เช่าสนามบินอย่างการบินไทย และ BA ก็อาจถูกกระทบหากขึ้นค่าเช่า แต่งานนี้ AOT ลอยตัวค่าเช่าขึ้นก็ผลักให้ผู้เช่ารับไปรายได้ปีนี้จึงไม่น่ามีผลกระทบมากนัก
*แรงเก็งกำไรเริ่มแผ่วหลังหุ้นตัวใหญ่ประกาศงบไปแล้ว ทั้งกลุ่มแบงก์ พลังงาน และสื่อสารขณะที่บริษัทจดทะเบียนจะประกาศผลประกอบการไตรมาส 4  ไปจนถึงวันที่ 28 ก.พ.ซึ่งจะมีการรายงานงบกว่า 517 บริษัท  โดยเฉพาะวันที่ 24 และ 28 ก.พ.จะมีการรายงานรวมกว่า 400 บริษัทนักวิเคราะห์แนะนำหุ้นขนาดกลางและกองทุนที่มีแนวโน้มไนการขยายตัวได้ดีเนื่องจากมีโอกาสเติบโตได้ดีกว่าหุ้นขนาดใหญ่และนักลงทุนสามารถจับจังหวะหาโอกาสทำกำไรได้ดีกว่าหุ้นขนาดใหญ่โดยเฉพาะหุ้นที่จ่ายปันผลดีอย่าง  KKP, LALIN, SNC, TMT,  LH, QH, BCP, JASIF, DIF, LHHOTEL, BTSGIF
*กลุ่มสื่อสารอาการไม่ค่อยดี  JAS ของเฮียพิชญ์  โพธารามิก ประธานเจ้าหน้าที่บริหาร บริษัท จัสมินอินเตอร์เนชั่นแนล ลงหนักหน่วงวานนี้ หลังจากขายสินทรัพย์เข้ากองทุนส่งผลให้กำไรลดฮวบ แต่หุ้นตัวนี้ถ้าลงหนักก็ขึ้นหนักเหมือนที่ผ่านมาหาจังหวะเก็บได้ตอนราคาต่ำไม่เสียหายอะไร
*SAWAD-MTLS คู่แข่งตลอดกาลประกาศงบวานนี้  เมืองไทยลิสซิ่ง ของชูชาติ เพ็ชรอำไพ ประธานกรรมการบริหารบริษัท เมืองไทยลิสซิ่ง กำไรทั้งปีพุ่ง 1,464.14 ล้านบาท   เพิ่มขึ้น 77.47% ทำสถิติสูงสุดใหม่อีกครั้ง ส่วนศรีสวัสดิ์ฯ ของธิดา แก้วบุตตาก็ไม่น้อยหน้า กำไรปีที่ผ่านมา 2 พันล้านบาท เพิ่มขึ้น 50 กว่า%  แต่ตินิดเดียวจ่ายปันผลน้อยมากทั้งสองตัว ถ้าจะดีหันมามองผู้ถือหุ้นบ้างอย่ามัวแต่แข่งขันกันขยายกิจการแต่เพียงอย่างเดียว
*รายย่อยร้อนใจ IFEC ยังโดนแขวนวานนี้เลยรวมตัวกันไปเรียกร้องให้ตลาดหลักทรัพย์แห่งประเทศไทย (ตลท.)ให้ปลดเครื่องหมายห้ามการซื้อขายหลักทรัพย์ (SP) หุ้น IFEC หลังจากการประชุมผู้ถือหุ้น 14 ก.พ.ที่ผ่านมาบริษัทได้มีการเลือกตั้งคณะกรรมการชุดใหม่เข้าโดยส่วนใหญ่เป็นของกลุ่มทวิช เตชะนาวากุล ในฐานะผู้ถือหุ้นใหญ่ซึ่งงานนี้ยังไม่สามารถเรียกประชุมบอร์ดได้ตามที่เคยบอกกันไว้ ส่วนนางเกศรามัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) บอกว่า IFEC  ยังไม่ชี้แจงข้อมูลตามที่ ตลท.ถามเกี่ยวกับประเด็นการบริหารจัดการหนี้ได้อย่างครบถ้วนซึ่ง ตลท.ได้หารือกับเจ้าหน้าที่ของบริษัทอยู่ทุกวันเพื่อหาทางออกเรื่องนี้
*SQ ภายใต้การนำ ของ ศาศวัต ศิริสรรพ์ ประธานเจ้าหน้าที่บริหาร บริษัทสหกลอิควิปเมนท์ มีแววรุ่งหลังจากที่เหมืองโปแตชทำท่าจะเดินหน้าเต็มสูบงานนี้รับไปเต็มๆ ในฐานะผู้รับเหมาเจาะเหมืองที่เป็นงานเชี่ยวชาญของบริษัทหลังจากก่อนหน้านี้ก็ได้งานเหมืองดีบุกที่เมียนมามาแล้วแบ็กล็อกไม่ต้องพูดถึงทะลุเป้าแน่นอน ราคาวานนี้เลยวิ่งสวนตลาดฯ เป้าหมาย 6 บาทอีกไม่ไกล